તમામ સર્પોના જીન્સમાં એક ટાઇમ ટેબલ અને એક ઘડિયાળ ગોઠવાયેલા હોય છે અને જેમ જેમ શીયાળો નજીક આવતો જાય તેમ તેમ તેઓ છુપાવાની એવી જગ્યા શોધી લેતા હોય છે કે જ્યાં શિયાળાના આગામી ચાર માસ દરમિયાન તેઓને કોઇ ખલેલ ન પહોંચે અને એકજ બંધિયાર જગ્યા પર તેઓ પડી રહીને પોતાના શરીરનું તાપમાન જાળવી રાખી શકે જેથી તેમનું રૂધિર ઠરીને વહેતું બંધ ન થઇ જાય. મેં બે-ત્રણ વાર ખુલ્લામાં કોઇ વસ્તુ નીચે ફસાઇ ગયેલી ધામણોનું નીરિક્ષણ કર્યું છે. આ ધામણોનું શરીર રબ્બર જેવું થઇ ગયું હોય અને તેને પુંછડીથી પકડીને ઉલ્ટી લટકાવો તો તેના મોંમાંથી પાણી અને રૂધિર અલગ અલગ નીકળી આવે છે. આમ શિયાળામાં સર્પ જો પોતાનું તાપમાન જાળવી શકે નહી તો તેનું લોહી ઠરી અને ઘટ્ટ થઇ જાય છે.